Steve Hofmeyr nog lánk nie klaar met musiekSteve Hofmeyr (Foto: Clinton Lubbe) Die Afrikaanse sanger Steve Hofmeyr gaan binnekort sy 30ste album uitreik. Dié album, wat SKREE heet, sal teen middel-Oktober die rakke tref. ŉ Enkelsnit in hierdie album, “Feeslied”, pronk reeds op treffersparades van radiostasies landwyd. Dié nuus volg kort nadat Hofmeyr onlangs sy 11de boek, Die onaantasbares (The Untouchables), ŉ misdaadroman, bekendgestel het. Hofmeyr het voorheen aan Maroela Media vertel dié boek is sy eerste “volwasse roman” en dit het hom nét tien dae geneem, waarin hy net “opgekom het vir asem, koffie en konserte”, om die boek te skryf. Die sanger het ook pas sy konserttoer na Australië en Nieu-Seeland afgeskop. “Ek word pal geïnspireer deur mense, idees en seëninge. Ek was vir die eerste keer in jare weer lus om te skryf. SKREE is die resultaat,” vertel hy. Hofmeyr, wat onlangs pa geword het, sê hy gaan nog lank nié stil lê nie. “Ledigheid en ek is onversoenbaar. As jy gedink het ek is klaar, skaam vir jou,” terg hy. Country, sy album wat in 2016 uitgereik is, het dubbel-platinumstatus behaal en was verlede jaar een van die topverkopers in Suid-Afrika.